AQ มาแล้ว! ส่งงบฯ Q2 ไร้ปัญหา จับตากลับเทรดจันทร์หน้าหรือไม่?
AQ มาแล้ว! ส่งงบฯ Q2 ไร้ปัญหา จับตากลับเทรดจันทร์หน้าหรือไม่? พร้อมประกาศยกเลิกจัดสรรหุ้นเพิ่มทุน PP ส่วนที่เหลือ 2.74 หมื่นล้านหุ้น
9 ต.ค. 2560

บริษัท เอคิว เอสเตท จำกัด (มหาชน) หรือ AQ รายงานผลการดำเนินงานไตรมาส 2/60 สิ้นสุดวันที่ 30 มิ.ย.60 (รวมบริษัทย่อย) มีผลขาดทุนสุทธิ 54.66 ล้านบาท ขาดทุนเพิ่มขึ้น 223.94% จากช่วงเดียวกันเมื่อปีก่อนมีผลขาดทุนสุทธิ 16.87 ล้านบาท ขณะที่ช่วง 6 เดือนแรก มีผลขาดทุนสุทธิ 116.62 ล้านบาท ขาดทุนเพิ่มขึ้น 3.81% ดังนี้

ทั้งนี้ผลการดำเนินงานในไตรมาสดังกล่าวขาดทุนเพิ่มขึ้น เนื่องจากยอดขายอสังหาริมทรัพย์ของบริษัทฯลดลงจากงวดเดียวกันของปีก่อนจำนวน 533.05 ล้านบาทคิดเป็นร้อยละ 91.76 เนื่องจากบริษัทฯอยู่ในช่วงที่มีเงินลงทุนจำกัดทำให้ต้องชะลอการก่อสร้างทำให้สินค้าของบริษัทมีจำนวนน้อย จึงส่งผลโดยตรงกับยอดขายที่ลดลงในงวดปัจจุบัน เมื่อเปรียบเทียบในช่วงเวลาเดียวกันในปี2559 บริษัทฯ มีการขายโครงการใหญ่จึงทำให้ยอดขายสูงกว่างวดปัจจุบัน
รวมทั้งค่าใช้จ่ายในการขายของบริษัทฯ ลดลงจากงวดเดียวกันของปีก่อนจำนวน 63.34 ล้านบาทคิดเป็นจำนวนร้อยละ 86.72 เนื่องจากบริษัทฯได้มีการชะลอการลงทุนในการเปิดโครงการใหม่ และมีการพิจารณาโฆษณาในสื่อที่ตรงเป้าหมายมากที่สุด
โดยก่อนหน้านี้ นายสมชาย คูวิจิตรสุวรรณ ประธานกรรมการบริษัท AQ ระบุว่า บริษัทจะนำส่งงบการเงินประจำไตรมาส 2/2560 ให้ตลาดหลักทรัพย์แห่งประเทศไทย (ตลท.) ทันทีเมื่อผู้ตรวจสอบบัญชีให้การรับรองงบการเงิน และคาดว่าภายหลังส่งงบการเงินแล้วหุ้น AQ จะกลับมาซื้อขายในตลาดหลักทรัพย์ฯ ได้ทันที
นอกจากนี้ที่ประชุมคณะกรรมการบริษัทเมื่อวันที่ 6 ต.ค.60 มีมติให้ยกเลิกการจัดสรรหุ้นสามัญเพิ่มทุนที่เหลือ 27,360,000,000 หุ้น จากการออกหุ้นทั้งหมดจำนวน 100,000 ล้านหุ้นให้แก่บุคคลในวงจำกัด (Private Placement) และได้จัดสรรไปทั้งสิ้นจำนวน 72,640,000,000 หุ้น
นอกจากนี้ตามที่ที่ประชุมวิสามัญผู้ถือหุ้นครั้งที่ 1/2560 เมื่อวันที่ 30 มิ.ย.60 ได้มีมติให้ออกและเสนอขายใบสำคัญแสดงสิทธิที่จะซื้อหุ้นสามัญเพิ่มทุนของบริษัทครั้งที่ 4 (AQ-W4) จำนวนไม่เกิน 56,337,341,768 หน่วย ให้แก่ผู้ถือหุ้นเดิมตามสัดส่วนและมอบอำนาจให้คณะกรรมการบริษัทหรือบุคคลที่ได้รับมอบหมายจากคณะกรรมการเป็นผู้มีอำนาจกำหนดเงื่อนไขและรายละเอียดอื่นๆรวมถึงกำหนดวันที่กำหนดรายชื่อผู้ถือหุ้นที่มีสิทธิในการได้รับการจัดสรรใบสำคัญแสดงสิทธิที่จะซื้อหุ้นสามัญของบริษัทนั้น
สืบเนื่องจากคณะกรรมการได้ยกเลิกการจัดสรรหุ้นให้กับ PP ในส่วนที่เหลือจากการจัดสรรตามวาระข้างต้น ดังนั้น ผู้ถือหุ้นสามัญเดิมของบริษัทฯที่จดทะเบียนทุนชำระแล้วปัจจุบันจำนวน 85,314,683,535 หุ้น จึงถือเป็นผู้ถือหุ้นเดิมที่มีสิทธิได้รับใบสำคัญแสดงสิทธิครั้งที่ 4 (AQ-W4) ในอัตราส่วน 2 หุ้นเดิม ได้รับ AQ-W4 จำนวน 1 หน่วย โดยไม่คิดมูลค่า
โดยทางคณะกรรมการบริษัทจึงได้มีมติให้กำหนดรายชื่อผู้ถือหุ้นที่จะมีสิทธิได้รับจัดสรร AQ-W4 ในวันที่ 24 ต.ค.60 โดย AQ-W4 นี้จะมีรายละเอียดเบื้องต้นของการออกตามที่ทางบริษัทได้เสนอให้ที่ประชุมผู้ถือหุ้นและได้รับการอนุมัติจากที่ประชุมวิสามัญครังที่ 1/2560 เมื่อวันที่ 30 มิ.ย.60 แล้ว